Transcript vum Pressebriefing nom Regierungsrot (22.12.2021)

## Intervenants

* Xavier Bettel, Premierminister, Staatsminister
* Paulette Lenert, Gesondheetsministesch
* Journalisten

## Sprooch

* Lëtzebuergesch

## Transkript

[Xavier Bettel]

Dir Dammen an dir Hären. Mir hate gëschter a laange Regierungsrot deen an der Nuecht zu Enn gaangen ass mat den Decisiounen.

Mir hunn nämlech e neie Moment an dëser Pandemie, dat ass den Omikron.

Dës Variant ass déi lescht Deeg ëmmer méi bekannt ginn, an ech hat iech och beim leschte Pressebriefing gesot, dat mir net genuch Informatiounen iwwert dës Variant hunn an ech muss iech matdeelen dat mir déi lescht Deeg, déi lescht Stonnen ëmmer méi Informatioune kréien iwwer déi nei Variant, obwuel, an dat wëll ech och direkt soen, mir net alles wëssen iwwert déi nei Variant, mee verschidde Constaten einfach hei der Realitéit entspriechen.

Éischte Constat ass d'Omikron-Variant ass héich ustiechend, a verbreet sech an enger Rëtsch europäesche Länner op eng rasant Aart a Weis.

A Groussbritannien an an Dänemark schwätzen d'Zuelen eng ganz kloer Sprooch.

Mir gesinn och elo, gëschter Owend hunn ech déi Zuele matgedeelt kritt, a Frankräich war eng ganz staark Hausse.

D'Wëssenschaft huet eis matgedeelt datt am Moment de Constat wier, datt d'Omikron-Variant 10 Mol méi sech verbreede géif an och méi ustiechend wier, wéi dat wat mir bis elo kannt hunn.

D.h. De Facteur 10 wier hei d'Realitéit wéi am Verglach zum Delta, dee schonn am Verglach zu deem wat mir virdru kannt hunn, och méi héich war.

D.h. datt am Fong d'Zuele vun den Infektiounen duerch d'Omikron-Variant sech all 2 bis 3 Deeg verduebelen.

Dat ass e Constat deen een och matgedeelt kritt huet aus dem Ausland.

Mir brauchen et net ze verstoppen, d.h. d'Omikron-Variant wäert och a kuerzer Zäit zu Lëtzebuerg dominant ginn.

Et ass ze fréi , an do si mir och ganz éierlech, fir kënnen ofschléissend ze soen, wéi geféierlech d'Omikron-Variant ass.

Et ass duerchaus méiglech datt bei der Omikron-Variant de Krankheetsverlaf méi mëll verleeft, dat sinn Informatiounen déi ee kann hunn, awer och Kontradiktiounen déi ee matgedeelt kritt, datt et grad esou geféierlech ass, d.h. fir elo Conclusiounen ze zéien, wéi geféierlech d'Omikron-Variant och definitiv wier, ass et net seriö wëllen ze maachen.

Dat heescht mir wëssen also nach net genee wéi grouss de Risiko am Moment bei enger Omikron-Variant ass fir och e schlëmme Verlaf ze hunn, op d'Intensivstatioun mussen ze kommen, oder och nach ze stierwen.

Jo! A grad well mir et och net wëssen, ass et wichteg datt mir virsiichteg sinn.

De Constat dee mir hunn, ass datt d'Hausse vun den Infektiounen eng Realitéit ass.

An och wann den Omikron-Verlaf manner schlëmm Verleef kéint hunn, bréngt dat selbstverständlech awer eng Hausse vun den Neiinfektiounen.

An dat och wa méi Leit infizéiert ginn, och als Corollaire huet, datt och méi Leit riskéieren an d'Spidol ze goen, oder och méi Mënschen ze stierwen.

Et ass och, an dat ass e Constat, datt wa méi Leit sech ustiechen, och ëmmer méi Leit krank ginn, a wa se krank ginn, a Quarantän och wäerte kommen.

An dës Entwécklung hu mir haut och schonn zu London, wou am Fong net méi genuch Infirmièren, net méi genuch Dokteren, net méi genuch Enseignanten an net méi genuch Pompjeeën iwwerhaapt kënne schaffe well déi Leit am Moment och a Quarantän sinn.

All Dokter an all Infirmière dee wéinst enger Infektioun net ka schaffe kommen, ka keng Mënscheliewe retten.

All Educateur deen an Isolatioun ass, kann sech net em d'Kanner këmmeren.

All Pompjee dee krank an net ka schaffe goen, kann net e Feier läschen.

Dat ass eng Tatsaach, dat sinn alles Geforen déi mir mam Omikron hunn, déi mir nieft dem potentiellen, och méi schwéiere Krankheetsverlaf kënnen hunn, an déi mir net dierfen aus dem A verléieren.

Dowéinst, aus all dëse Grënn, ass de Regierungsrot och zu de Conclusioune komm, datt een d'Covid-Gesetz muss esou séier wéi méiglech och adaptéieren.

Mir hunn de Moien de Projet de Loi och op den Instanzewee bruecht a mir hu mam Staatsrot a mat der Chamber, an ech hunn och do Kontakt gehat mat där enger an där anerer Institutioun, fir ze kucke wéi si och kéinte fäerdeg bréngen, fir datt mir nach deem ganze System dee mir hunn, wou d'Chamber d'Gesetzer stëmmt, wou mir zesumme mam Staatsrot och do en Avis kënne kréien, fir datt dësen Text scho kéint dëse Freide gestëmmt ginn, a kéint e Samschden a Kraaft trieden.

Dëst fir ze ënnersträiche wéi wichteg a wéi urgent et ass Upassungen ze huelen.

Mir wëllen am Fong keng Zäit verléieren, an esou séier wéi méiglech d'Verbreede vum Omikron esou kléng wéi méiglech halen.

Mir hu Mesuren decidéiert, mam But datt do d'Kontakter reduzéiert ginn, an do wou Kontakter sinn, déi och méi sécher ze maachen.

An awer elo net wëllen alles zou ze maachen, an am Hannerkapp ëmmer wëllen z'evitéieren datt ee vun haut op muer alles misst zoumaachen.

Oder am Fong, verschidde Leit géife soen:

Jo mee Dir hutt ëmmer gesot jo mee d'Spideeler, d'Spideeler,... mir si jo nach net an esou enger Situatioun. Firwat huelt Dir esou Mesuren?

Jo! Mir sinn eis eens, mir antizipéieren an dëser Situatioun mam Constat dee mir aus den Nopeschlänner hunn.

Dës Erkenntnisser, wéi gesot, si Folgend:

Déi éischt ass, datt déi nei Variant och méi staark iwwer Aerosol iwwerdroe géif ginn.

Ech hunn iech virdru gesot vun 10 Mol wier se och méi ustiechend.

A fir eis ass et elo wichteg datt mir och grouss Mënschemassen déi banne stattfannen evitéieren, déi dann zum Superspreader-Event géife kommen.

Mir wëssen och, an dat ass e Prerequisite deen net onwichteg ass ze wëssen, datt Schnelltester funktionéieren, och beim Omikron.

Dat heescht do wou Schnelltester gemaach ginn kann een do dat a Kombinatioun setzen tëschent dem Omikron, tëschent deem System dee mir schonn hunn, och vum 2G, fir am Fong méi Sécherheet ze hunn.

An leschte Constat ass, datt mir och wëssen datt Masken unhalen hëlleft manner de Virus ze verbreeden, well ee manner Aerosolen duerchbréngt, awer och deen dee se unhuet protegéiert, an deem hie manner Risiko huet ugestach ze ginn.

Mir wëssen och datt d'Impfung hautdesdaags méi effikass ass, mee an dat muss een och zouginn, vis-à-vis vum Omikron net méi esou effikass war wéi dat wat mir bei anere Varianten haten.

Dat ass eng Tatsaach. Mir sollen hei net schéirieden an deem ee seet: Mat den Impfungen ass guer kee Risk.

Mir wëssen awer datt een no der 3.Dosis, nom Booster, beim Omikron iwwer 70% Protektioun huet.

Mee wëssen awer och datt ee mat 2 Impfungen am Moment nach ëmmer bëssi iwwer 50% protegéiert ass, wat méi wéi d'Hallschent ass, mee eng honnertprozenteg Garantie huet keen.

Mat all dësen Ausgankssituatiounen déi mir hunn, hu mir als Regierungsrot dës Mesurë festgehalen.

Am Horeca-Secteur gëtt et eng Spärstonn vun 11 Auer Owes un.

Dat bedeit datt all Restaurant, all Café, all Disko, oder soss Etablissementer mussen um 11 Auer seng Dieren zoumaachen.

Zousätzlech dozou gëllt an Zukunft fir den Horeca-Secteur den 2G mat Exceptioun fir Leit déi och geboostert sinn.

Dat bedeit datt jiddereen deen net geboostert ass, zousätzlech e Schnelltest op der Plaz muss maachen, ier en an e Restaurant oder an e Café geet.

Dëst ass am Fong eng zousätzlech Sécherheet fir geimpften a genese Leit op Plazen, wou een d'Mask net kann unhalen, wou mir wëssen datt hire Schutz géint den Omikron net méi esou grouss ass.

An des Mesure ass och en Incitatif fir de Booster ze huelen.

Fir all aner Rassemblementer an der Fräizäit gëllt ab enger Zuel vun 10 den 2G, an ab enger Zuel vun 20 och den 2G+, erëm mat der Ausnam fir déi Leit déi geboostert gi sinn.

Den Test, an deem dote Fall, kann den Test och ersat ginn op der Plaz, duerch d'Anhale vu enger Distanz vun 2 Meter, an och d'Maskeflicht, well ee jo och do sëtzt.

Rassemblementer iwwer 200 Leit kënne just ausnamsweis duerch e Concept sanitaire zesumme mat der Direction de la Santé ausgeschafft ginn.

Jo, mir wëssen datt mir lo am Dezember sinn, datt et eng Rëtsch Baler waren.

Mir sinn eis bewosst datt duerch déi Mesuren déi Baler net kënne stattfannen, well mir weeder sëtzen, nach d'Mask unhunn, nach déi Distanz kënne garantéieren.

Jo, mee dat ass dann eben déi Decisioun déi getraff gëtt, mir wëssen datt et eng schwéier Decisioun ass, mee mir wëllen awer evitéieren datt den Omikron eis alleguerten déi nächst Wochen d'Liewen hei zu Lëtzebuerg onméiglech mécht.

An den Text wäerten och an de Schoulen nees d'Maskeflicht kommen fir d'Kanner a fir d'Enseignantë fir d'Rentrée, wann déi bis kënnt.

An d'Regierung huet och a Concertatioun mam CSMI decidéiert, datt d'Impfe fir d'Kanner alleguerten

tëschent 5 an 11 Joer opgemaach gëtt.

Do kënnen d'Leit iwwert impfen.lu de Rendezvous huelen.

A mir hunn och iwwert "Procédure d'urgence impérieuse" Schnelltester déi mir kafe wëllen.

Mir wëllen datt de System vum 2G+ och funktionéiert an do hu mir et fäerdeg bruecht, mir hate gëschter d'Mandat kritt, an ech kann iech haut matdeelen datt mir iwwer 7,5 Mio. zousätzlech Schnelltester kafe kënnen, wat wichteg ass wa mir dat dote mat deene Schnelltester wëllen imposéieren.

Mir befannen eis hei kloer an enger Approche vun der Precautioun par rapport zu enger neier Variant vum Virus, wou mir och net, sou wéi ech virdru gesot hunn, wësse wéi krankheetserreegend se wierklech ass.

Mir wëssen awer datt ons Gesellschaft wäert mat deene Mesuren nees eng Kéier strapazéiert ginn.

Mir wëssen och datt déi Mesuren déi mir huelen net där einfachster sinn, mee mir wëllen awer och evitéieren datt d'Situatioun total derapéiert.

Am Januar wäerte mir och méi e kloert Bild hunn iwwert d'Situatioun, wat genee och d'Auswierkunge vum Omikron zu Lëtzebuerg sinn.

Mir wäerten dee Moment och gesinn, ob des Mesuren duer ginn, ob se musse verlängert ginn, ob se weider ugepasst musse ginn.

D'Texter lafen am Moment bis den 28. Februar, dat ass och virgesinn am Text, mee mir engagéieren eis, an dat geet an zwou Richtungen, wann et sech verschlëmmert, nei Mesurë mussen ze huelen, wa mir z.b. awer gesinn, datt et manner pathogen ass, datt mir och deng eng oder aner Mesure kënnen zeréckzéien.

Ech hunn dat schonn hei puer Mol gesot, an dat ass och net eidel, mir wëssen net wat an 2 oder 3 Woche ka sinn, an dofir ass et wichteg datt ee probéiert e Maximum u Sécherheet op seng Säit ze zéien.

Mir sinn eis och bewosst dat déi nei Mesuren och eng ganz Rëtsch Betriber an hirer Aarbecht wäerten impaktéieren.

Wéi déi sanitär Restriktioune fir verschidden Aktivitéitssecteuren och wäerten en Impakt hunn.

Dofir war et eis och wichteg déi néideg Covid19-Hëllefen och ze erhéijen.

Dat heescht konkret datt mir nees op déi al Berechnungsmethoden zeréckkommen fir d'Aides non-couverts a fir d'nouvelles aides de relance.

Esou wéi dat och schonn de leschte Wanter hei am Grand-Duché de Fall war.

Wat d'aides non-couverts betrëfft ass et néideg ginn duerch déi net Hausse vun de positive Covid19-Fäll och hei am Land déi en Impakt op Firmen aus den eligibele Secteuren huet, de Prozentsaz vun de Charges d'exploitation déi a Kont geholl ginn erop ze setzen.

An d'charges d'exploitation déi fir d'Berechnung vun de genannten Hëllefen a Kont geholl ginn, gi vu 75%, wéi se am Moment sinn, erëm op 100% erop, sou wéi dat schonn an der Vergaangenheet de Fall war.

Prise en compte vun 100% vun de charges d'exploitation gëllt fir d'Méint Dezember 21, fir Januar a Februar 22.

Wat déi nei aide de relance betrëfft, gëtt eng Erhéijung vum Montant deen all Mount pro Selbstännegen a pro Salarié agefouert gëtt, fir déi am meeschte betraffe Secteuren ze ënnerstëtzen.

An d'Methode fir déi nei aide de relance ze berechne gëtt ugepasst, sou datt de mensuelle Montant pro Selbststännegen a pro schaffende Salarié, erëm vun 1.000 op 1.250 Euro eropgesat gëtt.

Fir eeben den eligibele Betriber déi vun dëse méi restriktive sanitäre Mesurë betraff sinn, kënne weider finanziell ënnert d'Äerm ze gräifen.

Och dës Augmentatioun gëllt fir d'Méint Dezember 21, Januar a Februar 22.

Ech wëll och op dëser Plaz nach en Appell un jidderee maachen, fir déi nächsten Deeg besonnesch och op seng Matmënschen opzepassen.

Mir hunn ons net erausgesicht datt den Omikron sech... esou kuerz virun de Feierdeeg

bei eis an onsen Alldag, ech wëll net soen invitéiert huet, wëll een Invité gesäit een normalerweis gären, mee sech imposéiert, an datt deen esou virun de Feierdeeg zirkuléiert.

Mir wësse wéi mir ons schütze kënnen, mir wëssen et alleguerten, mir wëssen datt et och schwéier ass.

Dir wësst wann dir Leit gesitt déi dir gären hutt, déi iech wichteg sinn, wou dir wësst datt bei deenen e schwéiere Verlaf mat dramatesche Konsequenze kéint verbonne sinn, e Schnelltest virdrun ze maachen. Et kritt een der op ville Plazen.

Et ass en Akt vu Solidaritéit, en Akt vu Responsabilitéit.

D'Impfen ass, an dat soen och d'Zuelen, d'Chance datt een e manner schwéiere Verlaf huet.

Och wann et 50% oder 70% sinn, sech awer selwer schützt an déi aner ka schützen.

Mir missten normalerweis och am Januar, an dir wësst jo datt mir do d'Ausstellungshal opmaachen, wa mir do méi Material kréien, kucke fir do och méi laang kënnen d'Strukturen opzehunn.

Well et geet och drëms, op där enger Säit d'Leit ze boosteren, mee et geet och op der aner Säit drëms déi Leit déi bis elo nach net geimpft gi sinn, sech impfen ze loossen.

Ech ka just jidderengem schéin a virun allem sécher Feierdeeg wënschen.

Passt op iech op.

A passt och op déi Leit déi dir gären hutt vill op.

Madamm Gesondheetsministesch.

[Paulette Lenert]

Gudde Moien. Mir haten eis net erwaart esou kuerzfristeg erëm hei ze stoen, a nach virun Enn des Joers.

Jiddereen hat sech en anert Joresenn gewënscht an erwaart.

Wa mir op de leschte Rapport vun der Weltgesondheetsorganisatioun kucken, huet den Directeur régional fir eis Géigend hei drop opmierksam gemaach, datt d'Kris nach laang net eriwwer ass.

Mir haten eleng an der leschter Woch fir den europäesche Kontinent an Zentralasien e Plus vu 27.000 Leit déi hiert d'Liewe gelooss hu mat dësem Virus.

Dat ass en extreem héijen Tribut, d.h. mir sinn net iwwert de Bierg.

Fakt ass datt eleng den Delta-Variant deen eis am Moment nach majoritär hei plot, zu 40% méi Neiinfektioune geféiert huet, wéi dee Variant vu virdrun.

Dat erkläert och firwat mir net déi Entspanung hunn déi ee sech hätt kënne mat enger Impfung erwaarden.

Et ass fir vill Leit onverständlech datt mir gesinn, et sinn esou vill Leit entretemps geimpft, firwat hu mir der awer nach esou vill am Spidol?

Eh bien, déi Varianten déi änneren, wat se sech méi verbreeden, wat mir méi schnell musse sinn op der anerer Säit, fir ze bremsen a fir weider ze impfen.

Ech wëll awer just drop opmierksam maachen, wann ee sech virun Aen hält, datt eleng den Delta-Variant 40% méi Neiinfektiounen ausgeléist huet, dann ass et einfach sech virzestellen a wéi enger Situatioun mir wieren wa mir keng Impfung hätten.

Dann hätte mir eng absolut katastrophal Situatioun haut.

Dat heescht dat däerf een net vergiessen.

Mir hunn laang op déi Impfunge gewaart. Si sinn elo do.

An dat ass et wat eis erlaabt eng gewësse Balance am Moment ze halen.

Virun 28 Deeg ass Omikron dann dobäi gestouss.

Mëttlerweil present an 38 vun 53 Länner, déi dëser Regioun vun der Weltgesondheetsorganisatioun ugehéieren.

An och hei musse mir soen datt mir es nach net ganz vill hunn, mee dat wat mir wësse mécht eis net ganz optimistesch.

Dëse Variant ass direkt als VOC klasséiert ginn. Wat ass dat?

E "Variant of concern". Eppes wat engem soll Suerge bereeden.

Firwat? Majo well mir ganz vill oppe Froen hunn.

En ass rezent, wéi gesot eréischt säit 28 Deeg present.

Mee dat wat mir wëssen ass net berouegend. En ass extreem ustiechend.

Dësen neie Variant sprengt all Previsiounen déi gemaach gi sinn.

Mir gesinn do wou en dominant ginn ass, wéi schnell dat geschitt ass.

Dofir och e schnellt Handele vun eiser Säit, well mir mat all Dag nei Erkenntnisser, nei Informatioune kréien an deene Länner wou dëse Variant als éischt war.

Ech denken un Dänemark, Portugal oder England.

Et gesäit ee mëttlerweil mat wéi enger Wucht, mat wéi enger Geschwindegkeet en sech multiplizéiert huet.

En ass extreem séier dominant ginn.

An och wann eisem offizielle leschte Bilan no eréischt 5 Fäll hei geortet gi sinn am Sequensage, musse mir dovunner ausgoen datt dat bei eis net wäert anescht sinn.

Deen doten Typ u Variant huet dat u sech fir sech esou schnell ze verbreeden.

De Xavier Bettel huet et gesot: am Moment ass d'Schätzung datt en an 2 Deeg sech verduebelt.

All déi di Freed um Rechenunterrecht hate kënnen sech rechne wat dat bedeit: eng Verdueblung am Schnëtt bannent 2 Deeg.

Fir déi di net esou gär rechnen: et muss een einfach dovunner ausgoen, datt e ganz schnell wäert hei am Land och dominant sinn.

Mat alle Konsequenz déi datt huet. Eng éischt Konsequenz ass datt mir doduercher vill méi Neiinfektioune wäerte kréien.

An domadder noutgedrongen eleng duerch de Volume un Neiinfektiounen, och méi Leit déi krank wäerte ginn.

Dat wäert mat méi Hospitalisatioune verbonne sinn.

Et wäert awer och Inzidenzen op aner Beräicher hunn, op systemrelevant Beräicher.

D'Leit ginn iwwerall krank.

De Virus freet net wou e schafft, en ass blann an där Hisiicht an trëfft jiddereen.

Mir mussen eis drop gefaasst maachen datt mir hei nach eng Kéier béis geschloe wäerte ginn.

Eng Rei Saache wësse mir entretemps, "entretemps" ass gutt gesot, well d'Informatioune komme quasi am Stonnentakt.

Mir wëssen, an dat si keng esou positiv Nouvellen, datt déi geheelte Leit an déi geimpfte Leit manner gutt geschützt sinn, wéi dat beim virege Variant de Fall war.

Mir haten duerch den Impfschutz beim Delta ronn duebel esou vill Risiko neiinfizéiert ze ginn, fir een deen net geimpft ass, z.B. wéi een dee geimpft ass.

Bei de Geheelten, also déi di elo just de Covid eng Kéier haten an net geimpft sinn, ginn déi rezent Schätzungen a Richtung datt een 3 bis 5 Mol méi eng héich Probabilitéit huet eng Neiinfektioun ze kréien.

Dat ass vill. Dat ass ganz vill.

Dofir och do en neie Risiko.

Et gehat hunn eleng ass net en optimale Schutz.

An och leider muss ech soen: datt wann d'Leit geimpft sinn, wann d'Impfung wäit zeréckläit, d.h. méi wéi 4 bis 5 Méint, dann ass den Impfschutz geréng.

Dat ass dat wat haut gewosst ass.

Manner Risiko, dat ass dat Positiivt, et ass net alles negativ.

Do wou d'Impfung frësch ass oder do wou frësch geboostert ass, dat ass e relativ gudden Impfschutz.

Et hätt kënne schlëmmer kommen, mee do schéngt et sech kloer eraus ze schielen, dat awer en Impfschutz, dee gëtt geschat op 70%, ginn ass, wann ee relativ rezent geimpft ass, oder eeben frësch geboostert ass.

Dat ass wuel méi niddreg wéi bei dem virege Variant, do waren d'Schätzunge bei 90%.

Mee 70% ass laut den Experten nach e relativ gudden Impfschutz.

Dat mécht schonn eppes aus an enger Gesellschaft.

An dësen Taux ass dat wat mir mussen ustriewen, datt mir wierklech weider un dëser Front schaffen.

Mir hunn dofir, fir et ze resuméieren, 3 grouss éischt Prioritéiten, normalerweis huet een eng, mir hunn der 3 an dëser Situatioun an do maachen ech e ganz groussen Appell u jiddereen:

Déi éischt Prioritéit sinn déi vulnerabel Leit.

Mir wëssen datt eng Rei Leit sech net richteg kënne schützen, datt si duerch hire Gesondheetszoustand anescht exposéiert si wéi aner.

Si wäerten natierlech an dëser Zäit an enger besonnescher Gefor sinn.

Hei wierklech den Appell u jiddereen, u si selwer: Passt op Iech op.

An un déi Leit ronderëm: Passt op si op.

Drot Masken, maacht Schnelltester virdrun, evitéiert dës Leit mat op Plazen ze huelen, oder op Plazen ze goen, wann Dir selwer concernéiert sidd, wou vill Gedrécks ass, wou wierklech eng grouss Ustiechungsgefor ass.

Et ass wierklech net ze ënnerschätzen.

A fir dës Leit hu mir säit Ufank vun der Pandemie nach net wierklech eng optimal Alternativ.

Wa se net geschützt sinn, besteet nach d'Hoffnung op Medikamenter.

Ech mengen dir wësst alleguerten datt mir och do weider kommen, mee lues a lues. Mir sinn net do, datt mir e Wonnermëttel hätten.

Zweet éischt grouss Prioritéit ass d'Primovaccinatioun.

Een deen net geimpft ass, ass hei engem extreem héije Risiko ausgesat.

De Virus zirkuléiert schnell, ass extreem ustiechend iwwert d'Aerosolen.

Dofir nach eng Kéier den Appell, an ech si frou datt déi lescht Wochen awer Friichte gedroen hunn, datt nach ganz vill Leit de Wee bei d'Impfung fannen, d'Primovaccinatioun ass wichteg, fir déi di nach guer net et haten, och fir déi di genese sinn.

Ganz groussen Appell, ech hat et virdru gesot: Hire Risiko sech unzestiechen ass och wesentlech méi héich mat deem heite Variant ageschat wéi virdrun.

Och do den Appell: wann ee geheelt ass, et ass wierklech vill besser trotzdeem eng Impfung dobäi ze maachen.

Dat gëtt e wesentlech bessere Schutz.

An déi drëtt éischt Prioritéit, wann ech esou ka soen, dat ass d'Boosteren.

Dat kritt nach wierklech méi eng Urgence wéi mir dat souwisou schonn ugeduecht haten ier dëse Variant opgetaucht ass.

Dat ass wierklech net ze ënnerschätzen. Et ass entretemps kloer, datt wat d'Impfung méi wäit zréck läit, wat den Impfschutz méi niddreg ass.

Dofir och do den Appell: wann dir d'Invitatioun kritt fir iech ze boosteren, gitt, maacht et.

Huelt iech de Rendezvous oder gitt an d'Pop-up Store wou dir kënnt ouni Rendezvous goen.

Dat ass zu dësem Zäitpunkt wierklech dat wat mir jidderengem kënne recommandéieren, fir hei beschtméiglech geschützt ze sinn.

Zweet Prioritéit: dat betrëfft eis alleguerten, geimpft oder net geimpft, mat deem wat hei virausgesot gëtt, mat där Vitesse déi dëse Variant huet fir sech ze verbreeden, ass déi zweet Prioritéit wierklech op d'Brems trëppelen.

An do ass e kollektiven Effort gefuerdert, dat kënne mir nëmmen als Gesellschaft packen.

Dofir den Appell an och déi Mesure, déi mir elo d'Urgence probéieren en Place ze kréien, déi ginn a Richtung elo eng Kéier lues ze trëppelen iwwert d'Feierdeeg.

Ech weess et ass genau net dat wat mir eis dëst Joer gewënscht haten.

Mir hate schonn en ellent Enn des Jores d'lescht Joer, mee leider si mir an der Situatioun wou och dat, dat ass wat eis wierklech alleguerte wäert hëllefen wa jidderee fir sech de Risiko ofweit, wa jidderee fir sech e bëssi méi lues trëppelt, Kontakter evitéiert oder reduzéiert, kënne mir zesumme ganz vill erreechen. Ech maachen en Appell dofir u jiddereen säin eegent Verhalen ze iwwerdenken, säi Programm deen e vläicht hat iwwert d'Feierdeeg nach eng Kéier ze stutzen, bëssi méi kuerz ze faassen.

Sech op dat Wesentlecht ze reduzéieren, dat am Interessi vun eis alleguerten, awer och ganz besonnesch am Interessi vun eise systemrelevante Servicer.

Eist Gesondheetspersonal ass elo schonn immens gefuerdert, si sinn immens midd.

Et ass elo scho vill lass mat deem Delta an de Spideeler a mir mussen eis drop astellen datt et schlëmmer gëtt.

Dat si ganz elle Perspektive fir d'Leit déi um Terrain sinn, d'Middegkeet ass extreem.

D'Leit hu kee Repos. Och si hate sech gefreet op méi roueg Feierdeeg.

Do ass och elo e Stréch duerch d'Rechnung komm.

An deem Sënn maachen ech wierklech en Appell un d'Solidaritéit vu jidderengem.

Mir kënnen dat heiten nëmmen zesumme packen.

[Journaliste]

Gudde Moien. Pierre Jans fir RTL.

Ech hunn déi éischt Fro: dat ass Dir sot, dir hutt elo bësse méi Erkenntnisser zu der Omikron-Variant, awer net wesentlech méi wéi déi lescht Woch.

Wisou konnt Dir do net direkt déi heite Mesure mat afléisse loossen?

Ass dat elo effektiv well déi ganz Baler geplangt sinn asw, an dir dat probéiert ze evitéieren?

[Paulette Lenert]

Bon, bei eis ass d'Situatioun jo relativ stabel.

Mir hunn dat Bescht probéiert.

Dat ass eise Mantra esou ze soen, datt mir kucke ponderéiert ze sinn.

Dat bréngt natierlech mat sech datt wann eppes Neies kënnt, datt mir eis dann och verflicht spiere schnell ze handelen.

Déi Rapiditéit mat där et sech multiplizéiert huet, dat ass eréischt iwwert déi lescht Wochen, kann een dat als Fakt huelen, et huet sech ugedeit. Et war nach net wierklech erwisen.

Dat läit alles net wäit zréck.

Also wéi gesot deen Omikron-Variant gëtt et nach net laang, mee d'Beispiller vun deene Länner, wou en e bëssi éischter present war, déi sinn evident. Dat schwätzt fir sech.

A mat allem wat usteet: mir wëssen dat vum leschte Joer, mir wëssen och datt Länner bäigelaf sinn, déi dat den Enn vum Joer ënnerschat haten.

Dat ass ee Moment am Joer: et ass kal dobaussen, wou een dobannen ass, wou een no beieneen ass an ee sech extreem séier ustécht.

Dee wëlle mir dëst Joer op jidder Fall net verpassen.

D'Lescht Joer ware mir groussem Drock ausgesat fir Restriktiounen en Place ze halen iwwert d'Feierdeeg.

Dat ass net ëmmer verstane ginn, mee d'Realitéit huet eis Recht ginn.

Aner Länner sinn do bäigelaf an dëst Joer ass et net anescht.

Nach ass et eenegermoosse stabel am Verglach zum noen Ausland, mee mir ginn dovunner aus, datt mir all Dag mussen domadder rechnen, datt et och hei eropgeet, an dofir wëlle mir preventiv handelen.

[Journalist]

Wisou net d'lescht Woch schonn?

[Paulette Lenert]

Et hätt jo och nach kënnen anescht sinn. Wësst Dir vläicht hu mir d'nächst Woch Informatiounen, datt et wierklech manner pathogen ass, dat weess een net am Viraus.

Dat ass dat wat engem nach e klengen Hoffnungsschimmer gëtt, dat ass eent vun de Fragezeichen.

Am Moment kann een dat nach net behaapten, mee et besteet awer eng Hoffnung.

Esou Informatioune kënnen och kommen.

Heiansdo kommen och gutt Nouvellen.

Insofern probéiere mir zu all Moment dat ze maache wat equilibréiert schéngt, mam Revers, datt mir effektiv da schnell kommen, wann nei Informatioune kommen.

[Journalist]

Dir sot d'Impfung ass wichteg, dat widderhuelt Dir jo ëmmer.

Am Gesondheetssecteur ass do net ubruecht se obligatoresch ze maachen, an och fir Leit iwwer 60 Joer?

[Xavier Bettel]

Déi ganz Diskussioun vun der Impfflicht ass eng, wou mir iech schonn ugekënnegt hunn, déi nach ëmmer um Dësch läit.

Mir hunn och en intern, soen ech ganz transparent, ginn nach études comparatives mat anere Länner gemaach, an och juristesch, administrativ a wéi dat kéint gemaach ginn.

An déi Decisioun gëtt och am Januar och nach eng Kéier tëschent eis diskutéiert, mat all deenen Avisen déi mir kritt hunn, mee et läit nach ëmmer um Dësch. Et ass nach ëmmer net fort.

Et ass nach ëmmer eng Impfflicht, ob es elo sektoriell oder generell ass, ass nach ëmmer um Dësch. Jo.

[Journalist]

Här Bettel. Dir hat och selwer Israel genannt als Beispill, do diskutéiere se elo staark iwwert e 4. Booster schonn.

Ass dat bei eis och elo unzedenken?

Huet een do och schonn driwwer nogeduecht op mannst?

[Journalist]

Ech sinn net Dokter a kee Wëssenschaftler.

Mir hunn d'Gesondheetsministesch hei, an d'Gesondheetsministesch referéiert sech op d'EMA an op aner Punkten.

Mir wiere scho frou wa mir déi Leit déi nach net eng Kéier geimpft gi sinn, scho géife verstoe wéi wichteg et ass geimpft ze ginn an och de Booster géif funktionéieren.

Mee do déi 4. Fro, also ech sinn net den Dokter.

[Journalist]

Gären. Madamm Lenert?

[Paulette Lenert]

Ech sinn natierlech och net den Expert selwer, mee Dir wësst datt mir eis hei un eis Experte-Gremien an Europa halen.

Ech ginn och dovunner aus, datt eis Situatioun e bëssi eng aner ass.

Mir hu jo och nach eng aner Hoffnung.

Dat ass datt mir an den éischte Méint vum nächste Joer vläicht och nach nei Vaccinen hunn.

Vaccinë vun enger 2. Generatioun, déi méi effikass sinn.

Ech géif do de Laascht komme loossen.

Et ass wéi de Xavier Bettel et sot: eis Suerg ass elo mol, bëssi wéi an engem Tennismatch, "une balle après l'autre".

Elo geet et drëms déi Primovaccination ze kréien, déi Leit ze boosteren, déi am Delai si fir geboostert ze ginn.

An alleguerten opzepassen. An dat anert, do si mir natierlech hannendrun.

Esou bal nei Erkenntnisser komme wäerte mir déi afléisse loossen.

Mee wéi gesot och do besteet jo och nach eng Hoffnung datt een eventuell nei Moyene kritt, fir hei dogéint virzegoen.

Ech menge wa mir eppes geléiert hunn, dann datt d'Fuerschung hei extreem aktiv ass a mir sollen dorobber vertrauen, dat suivéieren, an dat esou schnell wéi méiglech afléisse loosse wat un neien Erkenntnisser do ass.

[Journalist]

Däerf ech nach eng Prezisounsfro stellen. Et kann een duerno wann een dat textuell gesäit vläicht besser novollzéien, mee zou wéi vill Leit däerf een sech elo doheem treffen?

Wat ass do d'Reegel? Masken natierlech.

Kënnt Dir dat nach eng Kéier preziséiere w.e.g.?

[Paulette Lenert]

Et ass esou wéi et och virdru war: am Privaten ass den 3G, wéi mir dat nennen, dee gëllt ab 10 Leit.

Dat heescht bis 10 Leit hu mir keng Reegelen.

Ab 10 Leit geet et an de Regime CovidCheck deen och soll deklaréiert sinn.

Do ass u sech keng Ännerung an deem Sënn do.

Just nach eng Kéier de waarmen Opruff vu menger Säit: Passt w.e.g. och op am Privaten, grad op är vulnerabel Leit.

Mir wëssen datt mir net Kontrolle maachen doheem.

Do si mir op d'Responsabilitéit vun de Leit ugewisen.

Et ass a jidderengem sengem Interêt op d'Brems ze trëppelen.

[Journalist]

Moien. Carole Schimmer vum Radio 100,7.

Ech wollt froen: Regrettéiert Dir net de Large Scale Testing?

Datt dee gestoppt ginn ass. Generell, soll een deen net méi aféieren?

Dat wier jo vläicht och eng Méiglechkeet fir d'Teste virun ze bréngen?

[Paulette Lenert]

Nee dee mécht an där Form net méi Sënn. Deen huet Sënn gemaach wou mir eng Bevëlkerung haten déi nach net geimpft war.

Do geet ee wierklech mam Sift déi ganzen Zäit doduerch.

Elo hu mir eng aner Basis a mir testen och nach ëmmer vill.

Mee et ass eng Fro vu Capacitéiten, et däerf ee sech keng Illusioune maachen, mir hunn net onendlech vill Ressourcen.

Eis grouss Prioritéit ass elo wierklech d'Impfung.

Tester hale mir selbstverständlech bäi.

D'Schnelltester kréien elo erëm eng nei Bedeitung als Zousazschutz.

Ech géif och gäre nach eng Kéier drop insistéieren: de Schnelltest wéi en elo ugeduecht ass am 2G+, dat ass e Plus fir Leit déi à la Base geimpft oder genese sinn, d.h. schonn eng Immunitéit hunn.

Do kënnt en Zousazschutz dobäi, well mir eeben an der Situatioun si wou mir elo sinn.

Mee de Large Scale Testing en tant que tel, kee Regret.

Dat hu mir och laang mat eisen Experten duerchgeschwat, dat géif an dëser Situatioun net méi dee Sënn maachen, deen en am Ufank gemaach huet.

[Journalist]

Ass gewosst op et bei de Schnelltester eng Ännerung gëtt an der Sensibilitéit, d.h. an den Deeg wou een dann nach net positiv gëtt.

[Paulette Lenert]

Mengen Informatiounen no ass dat eng vun de gudden Nouvellen.

Do hätt et jo och nach kënnen eng schlecht Nouvelle ginn, mee d'Schnelltester erkennen Omikron genau esou wéi dee Variant virdrun, esou wéi et ausgesäit.

Dat ass jo alt berouegend mat alle Vir- a Nodeeler déi se hunn.

Ech mengen et ass net déi absolut Sécherheet e Schnelltest, et ass ëmmer e Plus.

Mee et schéngt awer net esou ze sinn, datt dee manner gutt ass par rapport zu deem neie Variant wéi bei deene viregten.

[Journalist]

Par rapport zu de Moossnamen.

Dir hutt virdru gesot déi concernéiert Salariéen...also déi Hëllefen.

Kënnt Dir dozou vläicht Detailer gi wéi eng Secteure genau elo nach dovunner betraff sinn?

[Xavier Bettel]

Jo déi eng Secteuren déi mir zoumaachen z.B. Diskoen déi zou sinn, do ginn et jo Fermeturen.

An dann hu mir déi déi net méi kënnen normal schaffen, d.h. wann een um 11 Auer muss zou maachen, wou een awer bis 1 Auer konnt schaffen.

Dofir hu mir all déi Aiden, déi verschidde Moossnamen déi mir haten, wou och d'Seuilen an d'Luucht ginn.

An d'aide non-couverts, dat war fir déi di duerch all déi aner Rastere falen, datt een do och nees weider kënnt.

De Mëttelstandsminister, de Lex Delles, wäert och driwwer kommunizéieren, en huet och scho Kontakt opgeholl mat der Horeca, well dat ass dee Secteur deen am meeschte concernéiert ass, vun de Fermeturen oder de Restriktiounen.

Mee Dir sollt och net vergiessen, datt eng Rëtsch vun anere Secteuren, wéi z.B. d'Kultur, och impaktéiert gëtt, wou Concerten oder aner Saache sinn.

An z.B. hunn ech Iech virdrun och vun den Organisatiounen, déi elo Baler oder aner Saachen organiséieren, gezielt do ginn et normalerweis Assurancen.

A mat där Decisioun hoffe mir datt d'Assurancen deenen Associatiounen entgéint kënnt.

Mir kënnen eis net erlaben et net ze maachen an et ass och wichteg als Staat deene Betriber deene mir keen anere Choix loossen, och entgéint ze kommen an do hu mir och eis Verantwortung geholl.

Dir musst scho wëssen datt mir tëschent dem Chômage partiell an den Aiden net wäit vun 1 Milliard schonn ausbezuelt hunn.

An deem Secteur. Well eleng de Chômage partiell, do leie mir scho bei iwwert 1 Milliard.

Mee mir gesinn datt wa mir dat net maachen, mëttel- a laangfristeg Konsequenze vill méi....net deier, mee och....schuede kënnen, engem ganze Land.

Dofir sinn dëst Investen, wou een hofft, datt déi meescht dës Period, déi hoffentlech net ze laang dauert, kënnen iwwerbrécken.

[Journalist]

A fir Fräiberuffler? Ass do och eppes virgesinn?

Jo och fir Selbstänneger. Mee de Mëttelstandsminister wäert eng Kommunikatioun maachen haut oder muer.

[Journalist]

Par rapport zu de FFP2 Masken. Et gëtt am Fong geholl net méi driwwer geschwat, mee déi sinn awer méi effizient, an ee weess datt den Omikron sech méi iwwerdréit.

Wier dat net eng Recommandatioun fir FFP2 Masken ze favoriséieren?

[Paulette Lenert]

Generaliséiert gesi mir dat net, mee mir hunn par contre säit laangem Recommandatiounen en Place vun der Santé zu de Masken, wou och gesot gëtt wéini datt eng FFP2 Mask ka Sënn maachen, dat ass nach ëmmer gülteg.

Do hu mir elo kee fundamental neie Moment.

Mir si scho ganz frou wann d'Leit d'Gewunnecht vun der Mask huelen, do wou einfach vill Leit ronderëm sinn.

Dat kann am beschte jiddereen eenzel ofschätzen, wann een anzwousch kënnt wou vill Leit sinn, ass dat sécherlech eng Zousazprotektioun déi mir jidderengem recommandéieren.

[Journalist]

Sidney Wiltgen vum Tageblatt.

Dir sot am Moment wier et nach roueg mam Omikron zu Lëtzebuerg.

Wéi vill weider Omikron-Fäll goufe bis elo detektéiert säit dem 1.Fall leschter Woch?

[Paulette Lenert]

Offiziell 5. Dir wësst datt all Woch e Rapport kënnt iwwert de Sequencage.

Dat brauch jo eng Zäit déi Prozedur fir ze Sequenzéieren.

Mir sinn elo bei 5, mee ech ginn dovunner aus datt dat beim nächste Rapport scho wäert änneren.

Dee Variant wäert hei net anescht si wéi am Ausland.

Wann e sech esou schnell verbreet, da rechne mir domat datt dat schnell an d'Luucht wäert goen.

[Journalist]

Dir hutt och e relatiivt däischtert Bild vu London gemoolt, datt do d'Infrastruktur eventuell kéint staark betraff ginn, ginn et do hei zu Lëtzebuerg Pläng wéi dat kéint opgefaange ginn?

Eventuell do d'Arméi mat anzebannen a verschidde Servicer?

Wat ass do virgesi sollt et zum "Worst Case" kommen?

[Xavier Bettel]

Dat sinn Diskussiounen déi mir och am Regierungsrot hate fir de "Plan de maintien" vun den Aktivitéiten ze hunn.

D'Arméi ass eng Méiglechkeet, mee d'Arméi ass och net inepuisabel.

Wa mir d'Arméi elo schonn huele fir d'Schnelltester a fir den Tracing ze maachen....mir hunn eng Arméi déi limitéiert ass, mat 900 bis 1.000 Leit.

Et soll een net vergiessen datt si och am Ausland Missiounen huet, an déi Leit och eng Preparatioun musse maachen.

Ech hu keng Loscht duerno Kanounefudder ze hunn. Well wou Missioune sinn an och Risk ass....datt d'Leit null Formatioun hunn.

Dat heescht et ass scho wichteg datt si och déi Formatioun hunn.

Et muss een de richtegen Equiliber fannen.

Mir hunn och gëschter driwwer diskutéiert an da kann ech direkt dovunner profitéiere fir hei en Appell ze maachen, datt Leit déi am Moment an der Fonction publique sinn, wëllen z.b. am Tracing hëllefen, well mir och mat der Adem oder mat anere Leit gekuckt hu fir Hëllef ze kréien, mee wann do Leit sinn déi volontaire och bereet sinn ze hëllefen, kënne sech och gäre mellen.

All Persoun, déi do mat mécht fir am Tracing méi séier weider ze kommen, hëlleft.

Mir sinn am Moment an enger Situatioun wou mir duerch d'Hausse vun de Fäll nees op de System zeréckkommen wou d'Leit informatesch d'Prozedur maachen, d.h. datt een e Mail kritt, datt een dat kann ausfëllen.

Mee dann net méi de Contact telephonique, deen awer net onwichteg ass.

A mir sinn eis och am gaangen d'Fro stellen, wa Studenten..well mir wëssen datt iwwer Chrëschtdag Studenten och bereet si fir als Volontaire ze schaffen, fir am Tracing,....datt och tëschent der Santé an der Fonction publique gekuckt gëtt wéi een dat kéint organiséieren.

Well hei ass all main d'oeuvre wichteg.

A wann der ewech falen, am Tracing wier dat schrecklech wann iwwerhaapt keen Tracing kéint organiséiert ginn.

Mee de Fait ass, d'Arméi kann net alles ganz eleng. Mir sinn awer am gaangen ze kucken, duerch d'Cellule de crise, wou d'Santé mam HCPN zesumme sëtzt, fir eeben e Plang weider ze hunn am Fall

wou eng Administratioun net méi kéint funktionéieren.

Mee, ech sinn elo ganz direkt mat Iech. Ech hunn d'Chance datt mir hei zu Lëtzebuerg och fräiwëlleg Pompjeeën hunn, mee ech kann net iergendengem deen an enger Verwaltung schafft soen, du bass elo Pompjee fir 3 Wochen.

De But ass dofir Mesuren ze huele fir ze evitéieren datt mir eng Kéier an eng Situatioun kommen, wou verschidde Servicer net méi kënne funktionéieren.

An ech hu virdrun d'Beispill geholl: de Pompjee, deen duerno krank doheem ass, dee ka kee Feier läschen.

En Educateur, e Proff dee muer krank ass, ka sech net em d'Kanner këmmeren.

En Dokter dee muer net do ass, oder eng Infirmière, ka sech net e Kranke këmmeren.

An dat sinn all déi Fäll, wou an onsen Aen et wichteg ass haut eebe Mesuren ze huelen, fir datt mir kucken datt dee Impakt esou kleng ewéi méiglech bleift, och vun deem Omikron, duerch déi Interaktiounen déi awer elo an deenen nächste Woche riskéieren ze kommen.

Mee de Plang....Dir hutt mir eng Fro gestallt an ech hunn elo laang erkläert...gëtt zesummen an der Cellule de crise nach weider thematiséiert.

Mee ech profitéieren dovunner fir en Appell: wa Beamten...also et kënnt nach eng intern Kommunikatioun,...wa Beamte wëllen hëllefen, awer mat enger gewëssener Flexibilitéit, well dat heescht och Owes méi spéit schaffen an och de Weekend schaffen.

Dat sinn all déi Saachen, déi eis och Suerge maachen.

Mee den Appell ass do: all déi Leit déi wëllen hëllefen, si wëllkomm.

An do ginn och Interviewen organiséiert, well et brauch een awer och d'Kompetenze fir de Leit nozelauschteren, an déi Saachen duerno ze repertoriéieren.

Mee et ass een op all Hëllef ugewisen. Jo!

[Journalist]

Dir hutt elo de Contact Tracing ugeschwat. Ginn et do elo scho Pläng fir deen opzestocken, wann dee Virus méi infektiéis ass.

Wann do esou vill méi Infektiounen den Dag eventuell komme kënnen, gouf do scho preventiv opgestockt, d'Personal?

[Paulette Lenert]

Jo mir sinn am gaange säit Wochen opzestocken, säit Méint bal mëttlerweil, well ee sech awer op den Hierscht preparéiert huet, dat leeft.

Mir sinn awer och am gaangen ze berechne bis wou hinner mécht den Tracing Sënn.

Dir erënnert iech vläicht, et ass laang hir, mee wou mir déi lescht méi akut Phas haten an der Pandemie, hu mir och dat berechent: bis wouhinner mécht dat Sënn?

Ab enger gewësser Zuel vun Neiinfektiounen, wann dir iech virstellt dir huelt e Modell wou der sot, wéi vill Kontakter huet een am Schnëtt, do kënnt ee ganz séier op ee Mol op eng Situatioun wou een d'ganz Land geläämt hätt.

Och déi Berechnunge si mir am gaangen ze maachen.

Do komme jo elo nei Elementer.

An déi Rechnung war relativ einfach ier mir eng Impfung haten, well ee konnt Hypotheese maachen: et seet een eng Persoun huet am Schnatt eisen Erfarungen no z.B. 6 Kontakter, da kann een dat rechnen.

Elo musse mir mat 2 Variabele schaffen, well mir jo déi geimpfte Leit net a Quarantän setzen, just déi net geimpften.

Och dat maache mir, mee et muss ee wëssen, e Contact Tracing huet natierlech Limitten.

Net just am Beräich vun de Ressources humaines, mee och natierlech Limitten.

Ab enger gewësser Unzuel un Neiinfektioune mécht dat einfach kee Sënn méi, da muss een op aner Moyen zeréckgräifen.

Mir wënschen eis elo alleguerten datt et net esou wäit kënnt.

Ech géif och nach gären op är Fro vu virdrun zréckkommen: den allerbeschte Plang ass zesummen op d'Brems elo ze trëppelen.

Dat ass de Plang Nr.1, en ass einfach fir jiddereen.

Et wäert e wirtschaftleche Präis hunn dee mir wäerten opfänken, mee dat ass dat einfachst.

All eenzelekann dozou bäidroen.

Wa mir dat hikréien all zesummen op d'Brems ze trëppelen, da komme mir net an eng Situatioun wou mir un eis Limitte stoussen.

[Journalist]

Dir hutt och nach eng Kéier d'Quarantän-Flicht ugeschwat, vu Geimpften an net Geimpften.

Gëtt et do vläicht eng Iddi een Net-geboosterten erëm d'Quarantän ze setzen, wann ënnert net geboosterten eng méi héich Infektiösitéit besteet?

[Paulette Lenert]

Et sinn Diskussiounen déi lafen.

D'Quarantänen hunn eeben och ëmmer Kollateraleffeten.

Si féieren dozou datt d'Liewe geläämt gëtt an deem Sënn datt déi Leit net méi aktiv sinn.

Mee mir schaffen intensiv dorobber.

Dat ass eng grouss Erausfuerderung, mat där Unzuel un Neiinfektiounen op déi ee sech muss astellen, sinn dat schwiereg Decisiounen.

Ons Leit schaffen intensiv dorunner.

Mee et gëtt nach keen neie Moment deen ech iech elo kéint matdeelen.

[Xavier Bettel]

D'Madamm Schimmer huet nach eng Fro, well soss muss hire Noper se stellen, wann ech richteg verstanen hunn.

Pardon Här Wiltgen, fir d'Madamm Schimmer, déi Iech e bëssi perturbéiert huet.

D'Madamm Schimmer war wärend den Här Wiltgen eis Froe gestallt huet, am gaangen hirem Noper d'Fro ze stellen déi si eis gäre gestallt hätt.

Dofir stellt se selwer.

[Journalist]

Madamm Lenert. Ech wollt just froen: Leit déi sech elo komplett geimpft hu virun engem Mount z.B. mussen déi awer am Restaurant e Plus hunn oder net?

Kann een dat op der App differenzéieren.

[Paulette Lenert]

Nee.

[Journalist]

Ok.

[Paulette Lenert]

Et ass de Booster deen erkennbar ass um Certificat.

Esou genau kënne mir dat net maachen.

[Journalist]

Ok.

[Journalist]

Jeremy Zabatta, Paperjam. Moi j'ai deux questions. Est-ce que vous pouvez juste préciser le planning des diverses étapes pour modifier la loi Covid.

Donc j'imagine que ça doit d'abord passer par les députés, le Conseil d'état ect.

Enfin si vous pouvez juste préciser le planning.

Et la 2e question c'est: si j'ai bien compris qu'à partir de 22h l'Horeca devra fermer, que certains évènements comme les bals ne pourront pas mettre en place un protocole sanitaire suffisamment sûr pour être organisés.

Mais d'un autre samedi et dimanche on va quand même sans doute encore assister à des manifestations avec des personnes qui ne respectent ni les distances ni les masques.

Du coup eux peuvent faire des manifestations et d'un autre côté on ne peut pas faire un évènement de plus de 200 personnes.

Est-ce que c'est normal?

[Xavier Bettel]

Fir déi éischt Fro mat den Delaien: et ass geplangt datt de Staatsrot an d'Chamber schonn e Freiden den Text missten hunn, fir dat en e Samschde kéint a Kraaft trieden. Dat hu mir vun den Deputéierte kritt, a vum Staatsrot misst dat normalerweis klappen.

Mee d'Santéskommissioun wäert och schonn haut ufänke mat schaffen.

An déi 2.Fro. Bon et gëtt en Droit de manifester, mee et gëtt och eng question sanitaire, dofir erlaben ech mir der Madamm Gesondheetsministesch d'Fro weider ze ginn.

[Paulette Lenert]

Déi nei Restriktioune spille bannen haaptsächlech, do sinn d'Manifestatiounen exceptéiert, d.h. et sinn déi selwecht Reegelen en Gros wéi mir se elo hunn, am port de masque obligatoire.

Ech ginn dovunner aus datt d'Manifestatiounen ugemellt sinn an datt sech un d'Reegele gehale gëtt, esou wéi dat fir all aner Leit hei am Land och gëllt, wann esou eppes ass.

[Journalist]

Pit Scholtes vu Reporter.lu.

Fir d'éischt emol d'Fro no der Testwoch, wéi ass do de Bilan?

An ass dat nach eng Kéier ugeduecht?

Do ware jo grouss Hoffnungen dra gesat ginn.

[Paulette Lenert]

Jo d'Testwoch hu mir en éischt Bilan effektiv kritt, dat war gutt.

Mir hu bal 3x esou vill positiv Resultater wéi soss déi deklaréiert gi sinn.

Fir genau ze sinn 379 waren dat déi elo op déi Woch zeréckzeféiere sinn.

Mir wëssen awer och datt donieft eng ganz Rei Leit et net deklaréiert hunn.

Dat ass eng Formalitéit, dat ass net jidderengem senges, dat wësse mir awer iwwert de Feedback dee mir kréien.

Et sinn esou guer nach zousätzlech eeben duerch dës Campagne Leit déi einfach direkt e PCR maache gaange sinn.

Esou datt dat an onsen Aen e Succès war, do hu vill Leit matgemaach.

An dat huet eis erlaabt awer dach wierklech Neiinfektiounen ze orten, dat alles Fräiwëllegkeet.

Dat war eng gutt Saach a mir sinn och am plangen, de Bilan ze maachen, et war grad gesot ginn, mir hu grouss nei Bestellungen.

Et ass sécherlech eng Iddi dat nach eng Kéier am Januar ze maachen.

Mir schaffe grad dorobber.

[Xavier Bettel]

Wann Dir erlaabt. Ech hunn och hei d'Zuele vun den Impfungen déi gemaach gi sinn:

Mir hate jo d'Impfwoch, d'Woch vum Kleeschen, dunn huet se opgehalen.

Mee z.B. den 13.12 do louche mir fir eng éischt Dosis bei 7.027 bei engem Total vu 4.100 Vaccinatiounen déi gemaach gi sinn.

Dat heescht do ass och vill geboostert ginn.

Den Dag drop z.B. hate mir der 818, mee bei 7.348, do ass et beim Boosten och erop gaangen.

Dir wësst jo datt mir och beim Booste jo Delaien erofgaange sinn.

An och bei Johnson jo enge gewëssen Ouverture komm ass.

An elo just z.B. d'Zuele vum 21.12. Do si 966 éischt Dosisse gemaach ginn, bei engem Total vun 8.300 déi deen Dag geimpft gi sinn.

D.h. beim Booster kënnt een och gutt weider.

Am Moment hu mir och eng Capacitéit vu Vaccinatioune vun ongeféier 45.000 Impfungen déi een d'Woch kéint maachen.

A mat der Ouverture vun der Luxexpo wäerte mir bei 54.000 och kommen.

Et sinn eng Rëtsch vun Invitatioune verschéckt ginn. Et sinn der leschte Freideg 15.000 verschéckt ginn.

A Virgëschter sinn der nach eng Kéier 75.000 verschéckt ginn.

Dofir invitéieren ech och d'Leit déi d'Invitatioune kritt hunn, fir d'Rendezvousen och ze huelen, wat d'Situatioun och méi einfach mécht.

An och sech gutt ze informéiere wéi et geet, well et sinn eng Rëtsch vu Leit déi hu kee Rendezvous an da komme se dohinner an da kréie se am Impfzenter gesot: et geet awer just iwwer Rendezvous.

Net datt si enttäuscht sinn, do gëtt et nach ëmmer Ënnerscheeder tëschent engem Impfzenter, engem Pop-up oder engem Dokter.

Dofir ass et och wichteg datt d'Leit sech do informéieren.

Mee mir gesinn dat awer d'Zuel vun de Boostere wierklech héich bleift, a bei den Éischtimpfungen,...wann ech mech net ieren hunn ech en Artikel gëschter an der belscher Press gelies, datt an der Wallonnie tëschent 600 an 800 Leit éischt Impfungen den Dag géife kréien.

Mir leien hei bal driwwer, an d'Populatioun ass méi kleng.

Dofir gesi mir datt d'Éischtimpfungen hei zu Lëtzebuerg och säit de leschte Woche méi héich ginn ass.

Dat ass immens wichteg well dat sinn déi di wierklech och am vulnerabelste sinn an där ganzer Ketten.

[Journalist]

Dann hätt ech nach eng Fro zur Impfflicht.

Dir hutt gesot et géifen nach juristesch Etude gemaach ginn.

Dir hutt och gesot et ass eng nei Dimensioun vun der Pandemie.

Vill Stëmmen aus dem Gesondheetssecteur schwätze sech fir eng Impfflicht aus, an dat zum Deel däitlech.

Lo sot Dir mir mussen nei Etude maachen. Mee am Fong hutt Dir jo eng Etüd gemaach, um Max Planck Institut, deen huet dat analyséiert.

Firwat d'juristesch Situatioun elo nach eng Kéier analyséiert ginn, a wéi stitt Dir perséinlech zur Impfflicht?

[Paulette Lenert]

Mir schafen eis eng Basis fir eng politesch Decisioun ze huelen.

Et gëtt eng Rei Optiounen et muss een ëmmer bis hannenhin duerchdenken.

D'Avantage vun enger sektorieller, mécht dat Sënn esou ee Schrëtt ze huelen, oder mécht et méi Sënn wann een op eng allgemeng Solidaritéit geet, fir op eng allgemeng direkt ze goen?

Do muss een d'Optioune propper duerchschaffen. Juristesch Etüd an deem Sënn... dat ass eng Basis déi ee sech gëtt fir ze soe wat si genau eis Optiounen.

Mir sinn am gaangen eeben dat vu vir bis hannen duerch ze denken: Wat bedeit dat? Et gëtt ëmmer gesot Impfflicht, mee domadder ass et net gedoen.

Wann der eng Impfflicht hutt, musst dir awer nach reegelen: wat däerfen dann elo déi geimpften an net geimpfte Leit maachen am Liewen?

Dat ass net automatesch matgereegelt, d.h. et muss een dat schonn duerchspillen.

Dat ass Backoffice-Aarbecht déi een um Lafen huet.

Meng Positioun ass relativ kloer vum Ufank vun der Pandemie un: ech fannen et net gutt, net glécklech wa mir dat musse maachen.

Et ass déi ultimativ Schrauf un där een dréine geet.

An där Situatioun wou mir haut sinn, kann ee soen datt d'Situatioun sech wierklech dramatiséiert huet.

Kee vun ons huet wierklech domadder gerechent 20/21 virun de Chrëschtdeeg hei ze stoen a mat engem Omikron konfrontéiert ze sinn.

Dofir schléisse mir wierklech näischt méi aus, ech perséinlech och net.

Ech géif mir nach ëmmer wënschen datt et anescht geet.

Dat sinn Diskussiounen déi een a mengen Ae méi roueg soll féieren an d'Emotioune sinn héich, dat wësse mir.

Anersäits sinn d'Leit sech och bewosst wat déi Kris hei bedeit ech sinn deem net verschloss, dofir schaffe mir och dorunner, esou wéi sech dat gehéiert, fir kënnen, le moment venu, schnell esou eng Decisioun kënnen ze huelen.

[Xavier Bettel]

Ech hätt do gären eng Positioun Mëtt Januar.

Ech hätt gären eng kloer Positioun Mëtt Januar.

Mir kënnen net waarde bis all d'Emotioune fort sinn.

Mir mussen eng Decisioun huele Mëtt Januar.

Dofir déi Fro a si ass och berechtegt: Wat sinn d'Konsequenze vun net-geimpften/geimpft sinn, wat kann een dann nach maachen.

Déi Äntwerte musse mir hunn, dofir wëll ech nach déi 3 Wochen do hunn, mee Mëtt Januar musse mir eng Decisioun huelen.

Et muss ee kucken op esouguer nach d'Chamber consultéiert virdrun, ier een do en Text decidéiert.

De But ass jo net ze splécken, mee zesumme Léisungen ze sichen.

Dir wësst datt et ni de preferabelsten Auswee war vun enger Regierung, mee wann dat eng vun de Léisungen ass, da hu mir eis Verantwortung och ze iwwerhuelen.

Mee erlaabt eis all Informatiounen doriwwer ze hunn an och mat de concernéierten Acteuren, mir hunn do d'Spideeler an och d'COPAS déi dat gefrot hunn, dat och wichteg ass fir ze wëssen datt déi och dofir plaidéieren.

Mee et geet net duer dat eent ze decidéieren, wann een net weess wat d'Konsequenzen do hannen dru sinn.

Ech wëll Mëtt Januar eng Decisioun hunn, déi mir dann och wäerten ëffentlech maachen.

[Journalist]

RTL nach eng Kéier. Ech wollt wëssen, wéi gëtt iwwert d'Vakanz elo getest a geimpft?

Bleiwen do Zentre bei den normalen Ëffnungszäiten?

[Paulette Lenert]

Bis op Weideres jo. Ech wëll mech awer elo net festleeën.

Mir kommunikéieren ëmmer.

Wann eppes anescht sollt sinn, da géife mir dat selbstverständlech matdeelen.

[Journalist]

Ok. Dir wësst net sécher op do Ännerunge sinn.

[Paulette Lenert]

Ech muss Iech éierlech soen, ech hunn elo keng Kenntnis datt et soll zeréckgefuer ginn, d.h. ech hunn dat warscheinlech och net validéiert, mee wann dat esou wäert sinn, kann ech Iech vergewësseren datt mir dat wäerte kommunikéieren.

Et ass jo wichteg datt d'Leit dat zu all Moment wësse wéi se op sinn.

[Journalist]

Merci

[Xavier Bettel]

An et huet keen d'Froe gestallt, dofir ginn ech iech eng awer Äntwert, och wa se net gefrot ginn ass.

Dir wësst jo datt Novavax och validéiert ginn ass vun der EMA.

Do waarde mir nach op den CSMI, datt mir do den Avis kréien, wéi dee kéint gebraucht ginn an dee soll och Ufank nächst Joer geliwwert ginn.

Well ech weess datt dat eng Fro ass, déi scho puer Mol gefrot ginn ass: Kënnt deen op Lëtzebuerg? Wéini kënnt deen?

Mir hunn dee bestallt an do wier eng Liwwerung vu 30.000 déi am éischte Quartal 2022 geplangt ass, deen dann och misst geliwwert ginn.

Mee mir hunn nach keen Avis wéi e misst benotzt gi vum CSMI, an dofir wäert en och net op de Marché kommen, also gebraucht ginn, esou laang mir déi Informatioun net hunn.

Voilà! E grousse Merci a mir wënschen iech alleguerte schéi Feierdeeg, sécher Feierdeeg, gesond Feierdeeg an nëmmen dat Bescht. Merci